En tidligere chef i OW Bunker skal udleveres til en straffesag i Italien, fastslår Østre Landsret. Byretten mente, udleveringen ville være i strid med menneskerettighederne. De tre landsdommere er uenige om spørgsmålet om udlevering af den tidligere oliechef Lars Bohn. To tager en forsikring fra Italien for gode varer, mens én enkelt dommer mener, at der trods de diplomatiske forsikringer er en reel risiko for, at danskeren udsættes for umenneskelig eller nedværdigende behandling i et italiensk fængsel. Den 40-årige har tidligere fortalt i retten, at han frygtede en udlevering til Italien. Men de italienske myndigheder har givet Danmark en garanti for, at den tidligere chef for OW Bunker i fængslet ikke vil blive udsat for en behandling, som er umenneskelig og nedværdigende og dermed i strid med menneskerettighederne. Lars Peter Bohn er sigtet af Italien for bedrageri i forbindelse med en stor oliehandel. Men han har protesteret mod at blive udleveret til et land, hvis fængselsvæsen er berygtet.

Opsummering:
De italienske myndigheder har garanteret, at topchef ikke bliver udsat for umenneskelig behandling i fængslet